Maxi Gómez

Maximiliano Gómez González (sündinud 14. augustil 1996 Paysandús) on Uruguay jalgpallur, kes mängib ründajana Türgi kõrgliigaklubis Trabzonspor ja Uruguay jalgpallikoondises.

Ta alustas karjääri Defensor Sportingus, mille põhimeeskonnas debüteeris ta Uruguay kõrgliigas 2015. aastal. Debüüthooajal lõi ta liigas 14 väravat.

2017. aasta mais sõlmis ta viieaastase lepingu Hispaania kõrgliigaklubiga Celta de Vigo. Ta tegi klubi meeskonnas debüüdi 19. augustil mängus Real Sociedadi vastu ja lõi selles mängus kohe kaks väravat. Ta lõi hooajal 2017–18 liigas 17 väravat, millega oli liiga resultatiivsuselt seitsmes mängija. Järgmisel hooajal lõi ta liigas 13 väravat.

Aastatel 2019–2022 mängis ta Hispaania kõrgliigaklubis Valencia.

2022. aasta augustis sõlmis ta kolmeaastase lepingu Trabzonsporiga.

Uruguay jalgpallikoondises tegi Gómez debüüdi 2017. aasta lõpus mängus Poola vastu. Koondisekarjääri esimese värava lõi ta 25. märtsil 2019 mängus Tai vastu. Ta on kuulunud Uruguay koondisse 2018. aasta maailmameistrivõistlustel ning 2019. ja 2021. aasta Copa Américal.

Uruguay jalgpallurid
Celta de Vigo mängijad
Valencia CF mängijad
La Liga mängijad
Sündinud 1996